Hierdie jaar is beslis een vir die geskiedenisboeke. Iets wat baie mense reg oor die wêreld geleer het, is dat gehaltetyd saam met jou naastes kosbaar is! Nie net vir hulle nie, maar ook gehaltetyd vir jouself, en gehaltetyd saam met ons Skepper!
Op skool al het hy geweet dat hy lief is vir lees en skryf. Wanneer die ander leerders steen en been gekla het wanneer opstelle geskryf moes word, het sy hande gejik van opgewondenheid en kon hy sy kreatiewe skryfvermoë uitleef.
Jan is op 6 Oktober 1969 in Pretoria, Gauteng, gebore. Op die ouderdom van 8 het hulle na Parys in die Vrystaat verhuis. Daar het hy beide sy laerskool- en hoërskoolloopbane voltooi.
Onderwys het hom gefassineer, soveel so dat hy besluit het om onderwys aan die Goudstadse Onderwyskollege te studeer. Nadat hy sy studies voltooi het was hy vir ‘n jaar ‘n onderwyser by Laerskool Kollegepark in Vanderbijlpark. Daarna het hy sy verpligte jaar van Nasionale Diensplig voltooi. Aan die einde van sy dienspligjaar het hy ‘n onderwyspos by die Hoërskool Frans du Toit op Phalaborwa aanvaar. Dit is ook hier waar hy sy vrou, Charmaine, ontmoet het. Uit die huwelik is twee pragtige dogters, Inecke en Annchen, gebore.
Na ‘n vinnige draai in die privaatsektor as ‘n vulstasieontwikkelaar het die roepstem van onderwys sy hartsnare geroer. Hy het besef dat sy roeping en geluk in die onderwys lê. Deur die genade van ons Hemelse Vader word hy aangestel as skoolhoof by Die Hoërskool Ben Vorster waar hy tans is.
Vir jare het hy die droom gekoester dat hy dalk eendag soos ‘n Elmar Steyn, ‘n skool kon bestuur en ook sy passie as skrywer kon uitleef. Hierdie droom is bewaarheid. Uit die samesyn met ander tap hy baie van sy idees en inspirasie. Mense is en bly sy passie.